มีอาการหายใจไม่อิ่ม รู้สึกเจ็บจี้ดๆตรงกลางอกค่อนไปทางซ้ายแต่เจ็บๆหายๆไม่ได้เป็นนาน อาการเจ็บจี้ดตรงอกจะเป็นนานๆครั้ง ช่วงนี้อยู่ในช่วงที่ต้องถือศีลอดงดอาหารด้วยค่ะ สัมพันธ์กับโรคกระเพาะด้วยหรือเปล่าคะ อาการจะเป็นในช่วงที่กำลังถือศีลอด แต่พอหลังได้รับประทานอาหารแล้วก็ยังเป็นบ้าง
สวัสดีค่ะ อาการหายใจไม่อิ่มและเจ็บจี๊ดๆตรงกลางอกค่อนไปทางซ้าย เป็นนานๆครั้ง อาจจะเกิดจาก ภาวะกรดไหลย้อนคือมีกรดไหลย้อนจากกระเพาะขึ้นมาที่หลอดอาหาร ทำให้แสบร้อนกลางอก หายใจติดขัด จุกที่คอ คลื่นไส้ได้ สาเหตุอื่นๆเช่นความผิดปกติในปอดหรือหัวใจ ซึ่งถ้าเกี่ยวกับหัวใจมักแน่นอกแบบตื้อๆเหมือนมีของหนักมาทับ ถ้าเกี่ยวกับการติดเชื้อในปอดอาจมีไข้ไอร่วมด้วย หรือเกิดจากกล้ามเนื้อที่หน้าอกอักเสบ กระเพาะอาหารอักเสบอาจทำให้เจ็บจุกที่ลิ้นปี่สัมพันธ์กับมื้ออาหารได้แนะนำงดการทำงานหนักหรือยกของหนัก ระวังการกระทบกระแทกตรงๆที่หน้าอก ไม่สูบบุหรี่ อยู่ในที่ที่อากาศถ่ายเทได้ดี ไม่กินแล้วลงนอนทันทีและควรไปตรวจกับแพทย์เพิ่มเติม หากยังมีอาการเรื้อรัง เป็นมากขึ้นเรื่อยๆ ใจสั่น เหนื่อยง่าย ไอเยอะ มีแสบร้อนกลางอก คลื่นไส้ อาเจียนมากจนกินไม่ได้ตามปกติร่วมด้วย